Diari Oficial de la Generalitat Valenciana


Sumari del DOGV 3940, del 15-02-2001 (2001/855)

RESOLUCIÓ de 18 de gener del 2001, de la secretària general de la Conselleria de Justícia i Administracions Públiques, per la qual es resol inscriure en el Registre de Col·legis Professionals i Consells Valencians de Col·legis Professionals els Estatuts de l'Il·lustre Col·legi Oficial de Veterinaris de Castelló, adaptats a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3940

Data del DOGV
:   15-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/855


Data del document
:   18-01-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * veterinari
    * legislació
    * col·legi professional
    * reglament intern

RESOLUCIÓ de 18 de gener del 2001, de la secretària general de la Conselleria de Justícia i Administracions Públiques, per la qual es resol inscriure en el Registre de Col·legis Professionals i Consells Valencians de Col·legis Professionals els Estatuts de l'Il·lustre Col·legi Oficial de Veterinaris de Castelló, adaptats a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana. [2001/F855]
  
Vist l'expedient d'adaptació estatutària instruït a instància del senyor Carlos Corona Marzol, com a president de l'Il·lustre Col·legi Oficial de Veterinaris de Castelló, inscrit amb el número 53 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, d'acord amb els següents
  
Fets
  
Primer. Que el president del mencionat col·legi va presentar el 17 de novembre de 2000 els Estatuts aprovats per la Junta General Ordinària, celebrada el dia 8 d'abril de 2000, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que, en exercici del control de legalitat establit per l'article 11 de la mencionada llei autonòmica es va revisar el text estatutari, i es va indicar la conveniència de rectificar determinats punts d'aquests, requeriment que ha sigut complit el passat dia 22 de desembre de 2000.
  
Tercer. El text annex dels preceptes objecte d'adaptació estatutària queda incorporat íntegrament a la present resolució, i es dóna ací per reproduït.
  
Fonaments de dret
  
1. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats previstos en l'article esmentat i en els Estatuts del col·legi.
  
3. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i la resta de disposicions complementàries, resolc:
  
Inscriure l'adaptació dels Estatuts de l'Il·lustre Col·legi Oficial de Veterinaris de Castelló.
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 18 de gener de 2001.- La secretària general: Carmen Galipienso Calatayud.
  
TÍTOL PRELIMINAR
  
Disposicions generals
  
CAPÍTOL ÚNIC
  
Denominació, objecte i finalitat
  
Article 1
  
La seua denominació serà la d'Il·lustre Col·legi Oficial de Veterinaris de Castelló.
  
Article 2
  
1. El Col·legi de Veterinaris de la Província de Castelló és una corporació de dret públic, reconeguda per la Constitució i emparada per la Llei 6/1997, de 4 de desembre, de la Generalitat Valenciana, amb personalitat jurídica pròpia i plena capacitat per al compliment dels seus fins. La seua estructura interna i funcionament hauran de ser democràtics.
  
2. Com a corporació de dret públic està subjecte al dret administratiu en quant exercisca funcions públiques. La resta de la seua activitat es regeix pel dret privat.
  
Article 3
  
Al Col·legi de Veterinaris de Castelló s'incorporaran obligatòriament els que es troben en possessió del títol de Llicenciat/ada en Veterinària i desitgen practicar l'exercici professional, bé per compte propi o bé al servei de les administracions públiques o de qualssevol altres entitats públiques o privades.
  
Article 4
  
El domicili social es fixa a la ciutat de Castelló de la Plana, carrer d'Asensi, núm. 12, pis 1r. Aquesta seu podrà canviar per acord de l'Assemblea General sense necessitat de modificar aquests Estatuts.
  
Article 5
  
L'àmbit territorial serà el de la província de Castelló.
  
Article 6
  
El Col·legi de Veterinaris de Castelló pot adquirir, alienar, gravar i administrar tota classe de béns i interposar, davant dels jutjats i tribunals de qualsevol jurisdicció i grau, les accions que en el seu interés jutge convenients.
  
Article 7
  
Són fins essencials d'aquest Col·legi:
  
a) L'ordenació de la professió veterinària dins del seu marc legal, en benefici tant de la societat a què serveix com dels interessos generals que li són propis, amb respecte a les normes de la lliure competència.
  
b) Vigilar l'exercici de la professió veterinària, facilitant el coneixement i compliment de tota classe de disposicions legals que l'afecten i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'aquests, fomentant la investigació, desenrotllament i innovació científica i tecnològica.
  
c) La defensa dels interessos professionals dels/de les col·legiats/ades i la representació exclusiva de l'exercici de la professió.
  
d) La col·laboració amb els poders públics en la consecució de la salut de les persones i animals, millora de la ramaderia i la més eficient, justa i equitativa regulació i ordenació del sector ramader i alimentari des de la fase de producció al consum; així com l'atenció al medi ambient, la protecció dels consumidors, i la conservació, protecció i benestar animal.
  
Article 8
  
Per al compliment dels seus fins essencials, són funcions pròpies d'aquest col·legi professional:
  
a) Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els/les col·legiats/ades i impedir la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge, en aquells conflictes que per motius professionals se susciten entre col·legiats/ades o en què el Col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre, i la disposició normativa que li siga aplicable.
  
e) Sempre que no vulnere la competència, encarregar-se del cobrament de les percepcions, remuneracions o honoraris professionals quan el/la col·legiat/ada ho sol·licite lliurement i expressament.
  
f) Visar els treballs professionals dels/de les col·legiats/ades. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.
  
g) Organitzar cursos de formació i perfeccionament per als col·legiats, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs que siguen d'interés per als/per a les col·legiats/ades, sense perjuí de les competències que puguen derivar-se de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració, quan aquella ho requerisca o resulte de les disposicions aplicables.
  
j) Exercir totes les funcions que els siguen encomanades per les administracions públiques i col·laborar amb aquestes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que els poden ser sol·licitades o que acorden formular per pròpia iniciativa.
  
k) Col·laborar amb les universitats en l'elaboració i desenrotllament dels plans d'estudi, sense menyscabament del principi d'autonomia universitària, i preparar la informació necessària per a facilitar l'accés a la vida professional dels/de les nous/noves col·legiats/ades.
  
l) Aprovar els seus pressupostos, així com regular i fixar les quotes dels seus col·legiats.
  
ll) Facilitar als tribunals, conforme a les lleis, la relació de col·legiats/ades que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
m) Establir barems d'honoraris, que tindran caràcter merament orientatiu.
  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
nn) Aprovar els seus estatuts i reglaments de règim interior.
  
o) Evacuar l'informe preceptiu sobre tots els projectes de normes del Govern Valencià que afecten la professió.
  
p) Dur a terme una tasca corporativa al servei dels ciutadans, de la ramaderia, de la sanitat, de la higiene alimentària, del medi ambient, de la protecció animal i de qualsevol camp en què la professió veterinària puga ser útil a la societat.
  
q) Constituir comissions de caràcter permanent o temporal.
  
r) Tractar d'aconseguir el major nivell d'ocupació dels/de les col·legiats/ades, per a això podrà organitzar borses de treball pròpies o participar en la gestió d'altres, tant públiques com privades.
  
s) En matèria econòmica i sense cap exclusió, realitzar, respecte al patrimoni del Col·legi, tota classe d'actes d'administració, disposició, gravamen i rigorós domini.
  
t) Verificar i, si és procedent, exigir el deure de col·legiació.
  
u) Confrontar còpies de documents que presenten els col·legiats/ades.
  
v) Editar i distribuir certificats, segells, pòlisses, documents i la resta d'impresos que siguen utilitzats en l'activitat professional dels/de les veterinaris/àries.
  
w) Constituir o participar en consorcis públics o en fundacions, associacions i altres entitats sense ànim de lucre, així com establir relacions de cooperació amb entitats públiques i privades. En particular, participar en el camp de la cooperació al desenrotllament bé de forma directa o a través de col·laboració amb organitzacions no governamentals.
  
x) Portar el cens de professionals, el registre de títols i el fitxer d'àmbit d'actuació de la província, amb totes les dades que s'estimen necessàries per a una millor informació i elaboració d'estadístiques que es consideren convenients per a la realització d'estudis, projectes i propostes relacionades amb l'exercici de la veterinària.
  
i) Participar en concursos públics tant per a licitacions públiques com per a subvencions, sempre que en ambdós casos es tracte d'activitats que redunden en benefici general de la professió.
  
z) Instar els organismes públics i privats perquè doten, en l'exercici professional, els/les col·legiats/ades dels mínims materials i humans necessaris per a exercir una assistència veterinària de qualitat.
  
z') Totes les altres funcions concomitants a les anteriors, que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
TÍTOL I
  
DEL COL·LEGI ORGANITZACIÓ I GOVERN
  
CAPÍTOL I
  
Dels òrgans de govern
  
Article 9
  
Els òrgans de govern del Col·legi de Veterinaris de Castelló són:
  
a) L'Assemblea General.
  
b) La Junta de Govern.
  
Secció primera
  
De l'Assemblea General
  
Article 10
  
1. L'Assemblea General, constituïda per tots els/les col·legiats/ades de dret, és l'òrgan sobirà del Col·legi, i la Junta de Govern haurà de donar compte a aquesta de la seua actuació.
  
2. Els seus acords, vàlidament adoptats, obliguen tots els/les col·legiats/ades, fins i tot els que hagueren votat en contra o estigueren absents, sense perjuí del dret d'impugnació que poguera correspondre'ls.
  
3. Són funcions de l'Assemblea General:
  
a) Aprovar els pressupostos d'ingressos i despeses del Col·legi, per a l'exercici següent.
  
b) Aprovar les liquidacions del pressupost de l'any anterior.
  
c) Aprovar les quotes d'incorporació, quotes ordinàries i extraordinàries, que han de satisfer els/les col·legiats/ades.
  
d) Aprovar els canvis de seu del Col·legi.
  
e) Aprovar i modificar els Estatuts d'aquest Col·legi i els reglaments relacionats amb l'ordenació de l'exercici professional que, una vegada aprovats, seran d'obligat compliment.
  
f) Aprovar els acords presos per la Junta de Govern del Col·legi sobre adquisició, alienació, gravamen i la resta d'actes jurídics de disposició sobre béns immobles de la corporació. Serà preceptiva l'aprovació per l'Assemblea perquè aquests actes siguen efectius.
  
g) Elegir els membres de la Junta de Govern en els termes establits en els presents Estatuts i aprovar la moció de censura contra aquests.
  
h) Acceptar o denegar la qüestió de confiança plantejada per la Junta de Govern o per algun dels seus membres.
  
i) La fusió, absorció, segregació i dissolució del Col·legi, sense perjuí de la competència de la Generalitat Valenciana.
  
j) Acordar, a proposta de la Junta de Govern, i quan s'estime convenient per qualsevol motiu, la constitució d'associacions, fundacions o altres entitats amb personalitat jurídica sense ànim de lucre.
  
k) Nomenar els presidents d'honor a proposta de la Junta de Govern.
  
l) Aquells assumptes que li sotmeta la Junta de Govern per meréixer, al seu criteri, aquesta atenció en raó de l'específica transcendència col·legial.
  
Article 11
  
1. L'Assemblea General es convocarà preceptivament, amb caràcter ordinari, dues vegades a l'any. Una en el primer semestre per aprovar la liquidació d'ingressos i despeses i, una altra, en el segon semestre, per aprovar els pressupostos per al següent any.
  
2. Les assemblees generals extraordinàries podran celebrar-se en totes aquelles ocasions en què ho considere convenient el president, la Junta de Govern, o ho sol·liciten per mitjà d'escrit firmat individualment un mínim del 20% del total de col·legiats/ades, en aquest cas, se celebraran en un termini no superior a 40 dies hàbils des de la presentació de la sol·licitud.
  
3. Quan la convocatòria d'Assemblea General Extraordinària tinga per objecte una moció de censura contra la Junta de Govern o algun dels seus membres, la petició haurà de ser subscrita per un mínim del 30% del total de col·legiats/ades, i s'haurà d'expressar amb claredat les raons en què es fonamente.
  
4. Les assemblees de col·legiats/ades hauran de ser convocades amb 15 dies d'antelació per la Junta de Govern, i s'haurà d'especificar l'ordre del dia i fer constar el local i l'hora de celebració.
  
5. Quan l'Assemblea Extraordinària tinga per objecte l'aprovació o modificació d'Estatuts, l'aprovació de moció de censura, l'atorgament de confiança o la fusió, absorció, segregació i dissolució de Col·legi, en el corresponent ordre del dia apareixeran com a únic punt a tractar.
  
6. La convocatòria es publicarà en el tauler d'anuncis i serà notificada per escrit a tots els/les col·legiats/ades junt amb l'ordre del dia.
  
Article 12
  
L'Assemblea quedarà constituïda qualssevol que siga el nombre d'assistents i els acords es prendran per majoria de vots emesos, excepte les següents excepcions:
  
a) Si l'Assemblea Extraordinària té per objecte la moció de censura, requerirà, com a mínim, un quòrum d'assistència de la meitat més un dels/de les col·legiats/ades amb dret a vot. Perquè prospere, s'exigirà el vot favorable de la meitat més un de dits col·legiats/ades. Si no es reuneix aquest quòrum, dins de les 24 hores següents a la primera convocatòria, se celebrarà Assemblea General en segona, que podrà adoptar acords amb el vot favorable de la majoria absoluta dels/de les col·legiats/ades presents i sense quòrum especial d'assistència. L'aprovació de la moció de censura i la denegació de la qüestió de confiança, comportarà la convocatòria d'eleccions per als càrrecs afectats en el termini màxim de dos mesos. El mandat dels nous càrrecs finalitzarà quan acabe el de la resta de membres de la Junta. Quan resulte afectada menys de la meitat de la Junta no es procedirà a la celebració de noves eleccions, i s'atendrà al que disposa l'article 21 dels presents Estatuts. Quan no prospere una moció de censura, no es podrà tornar a presentar una altra contra els mateixos càrrecs en el termini d'un any.
  
b) Per a l'aprovació o modificació d'Estatuts no s'exigirà un quòrum especial d'assistència i es necessitarà el vot favorable de dos terços dels assistents a l'Assemblea.
  
c) Per a la fusió, absorció, segregació i dissolució del Col·legi, es requerirà, com a mínim, un quòrum d'assistència de la meitat més un dels/de les col·legiats/ades amb dret a vot. Perquè prospere, s'exigirà el vot favorable de la meitat més un de dits col·legiats/ades.
  
La fusió, segregació i dissolució del Col·legi requerirà, a més de l'aprovació per l'Assemblea General, decret del Govern Valencià o llei de la Generalitat, segons els casos, conforme al que preveu l'article 8 de la Llei 6/1997, de 4 de desembre.
  
Article 13
  
1. El president pot alterar l'ordre dels temes o retirar un assumpte quan la seua aprovació exigisca una majoria especial i aquesta no puga obtindre's en el moment previst inicialment en l'ordre del dia.
  
2. Durant el transcurs de la sessió, el president podrà acordar interrupcions al seu prudent arbitri per permetre deliberacions sobre la qüestió debatuda o per a descans en els debats.
  
Article 14
  
1. Tenen dret a vot en les assemblees generals, ordinàries o extraordinàries, tots els/les col·legiats/ades en què no concórrega incapacitat legal o estatutària.
  
2. Les votacions en assemblees generals podran ser secretes si així és proposat per un 10% dels assistents.
  
3. A cada col·legiat/ada correspondrà un vot que no serà vàlid si és delegat o remés per correu, sense perjuí d'allò que s'ha disposat per a les eleccions en aquests Estatuts. La delegació de vot serà vàlida sempre que es presenten per correu certificat o en escrit firmat pel/per la col·legiat/ada delegant personalment i registrat per ell mateix en el Col·legi, abans de la celebració de l'Assemblea General.
  
4. En el cas que es produïsca un empat, es procedirà a una nova votació, i si de nou resulta un empat, decidirà el vot de qualitat del president.
  
Secció segona
  
De la Junta de Govern
  
Article 15
  
1. El Col·legi de Veterinaris de Castelló estarà regit per una Junta de Govern que estarà constituïda per un president, un secretari, i cinc vocals, i podrà augmentar aquest nombre de vocals si el nombre de col·legiats/ades augmentara considerablement i així és aprovat en Assemblea General. D'entre els vocals, a proposta del president, la Junta de Govern designarà un vicepresident.
  
2. La resta dels vocals exerciran les delegacions tècnica i científica, social i de serveis col·legials, econòmica, deontològica i d'ordenació professional, i la vicesecretaria. L'assignació d'aquestes delegacions es farà en la forma i el termini establits en aquests Estatuts. Quan calga, podran ampliar-se les àrees de gestió i competències de cada vocalia.
  
3. Tots els càrrecs hauran de recaure en veterinaris/àries col·legiats/ades residents en l'àmbit territorial del Col·legi, no sotmesos en prohibició o incapacitat legal o estatutària i hauran de tindre com a mínim dos anys de col·legiat en el territori de la Comunitat Valenciana. El president haurà de tindre com a mínim cinc anys de col·legiat a Espanya i cinc anys com a mínim de col·legiat a la Comunitat Valenciana.
  
Article 16
  
Correspon a la Junta de Govern l'administració i direcció del Col·legi, i amb aquesta finalitat tindrà les facultats i les funcions següents:
  
a) Decidir respecte a l'admissió de col·legiats/ades o habilitats que ho sol·liciten.
  
b) Vetlar per la bona conducta professional dels/de les col·legiats/ades.
  
c) Aprovar les llistes de cada modalitat de col·legiats/ades.
  
d) Administrar els recursos econòmics del Col·legi.
  
e) Crear i dissoldre les comissions que considere necessàries, així com nomenar els seus delegats i membres i disposar-ne el cessament, amb l'excepció prevista respecte a la Comissió Deontològica en aquests Estatuts.
  
f) Imposar als/a les col·legiats/ades les sancions que estableixen aquests Estatuts.
  
g) Dictar les normes d'ordre intern i adoptar els acords que crea convenients per al millor compliment dels fins col·legials.
  
h) Relacionar-se amb altres col·legis i Consells de Col·legis d'Espanya.
  
i) Organitzar la distribució i l'expedició de tota classe d'impresos i documents que li siguen propis per a la consecució dels seus fins.
  
j) Oferir col·laboració tècnica a les autoritats legalment establides.
  
k) Confeccionar les tarifes d'honoraris orientatives que han de regir en tot l'àmbit territorial del col·legi.
  
l) Interpretar i aplicar aquests Estatuts. En cas de dubtes se sotmetria al dictamen del Consell Valencià de Col·legis de Veterinaris.
  
ll) Convocatòria de l'Assemblea General i confecció del corresponent ordre del dia.
  
m) Promoure la celebració de reunions periòdiques, entre la Junta de Govern i els representants de totes les associacions, organismes, entitats i sectors de qualsevol activitat del col·lectiu veterinari en general, que estiguen interessats a participar en el desenrotllament dels objectius d'aquesta corporació, o tinguen el desig de col·laborar en les seues finalitats.
  
n) Nomenar, contractar, cessar i destituir el personal que necessite per al desenrotllament de les funcions, sempre que estiga degudament consignat en els pressupostos corresponents.
  
nn) La creació, regulació i ordenació dels serveis adequats per al cobrament de percepcions, remuneracions i honoraris professionals, per si mateix o per entitat en què la Junta delegue, i establir les condicions operatives i de participació econòmica de la corporació col·legial per tals serveis, que seran sempre voluntaris per als/a les col·legiats/ades.
  
o) Proposta a l'Assemblea dels pressupostos d'ingressos i despeses.
  
p) L'habilitació de suplements de crèdit.
  
q) Proposar a l'Assemblea General la constitució d'associacions, fundacions o altres entitats amb personalitat jurídica i sense ànim de lucre.
  
r) Aprovar convenis i contractes amb l'administració de l'estat, comunitat autònoma, entitats locals, o qualssevol altres ens públics o privats, nacionals o internacionals, i podran contraure obligacions i rebre, com a conseqüència d'aquests, subvencions o un altre tipus d'ajudes.
  
s) Nomenar i cessar els representants del Col·legi en l'Assemblea i en la Junta Executiva del Consell Valencià de Col·legis Veterinaris en els termes establits en aquests Estatuts.
  
t) Proposar a l'Assemblea General la qüestió de confiança sobre la seua gestió i autoritzar la qüestió de confiança sobre la gestió d'algun dels membres de la Junta, quan individualment i voluntàriament ho sol·liciten.
  
u) Convocar les eleccions a la Junta de Govern.
  
v) Totes aquelles altres competències que no estiguen expressament atribuïdes a l'Assemblea General.
  
Article 17
  
1. La Junta de Govern es reunirà, amb caràcter ordinari, una vegada cada mes, convocada pel president amb, almenys, una setmana d'antelació, i amb caràcter extraordinari, sempre que el president ho crega convenient o que ho sol·liciten per escrit, almenys, dos membres de la Junta. En cap d'aquestes reunions es podrà prendre cap acord que prèviament no s'haja inclòs en l'ordre del dia corresponent, excepte els que el president considere d'urgència. Les reunions extraordinàries podran ser convocades per qualsevol mitjà que permeta tindre constància de la recepció pels interessats, tenint en compte la urgència del cas. No obstant això, aquest aspecte haurà de constar en l'acta de celebració.
  
2. S'entendrà vàlidament constituïda la Junta de Govern quan hi concórreguen, almenys, la meitat dels seus components i entre aquests es troben el president i secretari o els seus substituts estatutaris.
  
3. Tota reunió haurà de començar inexcusablement amb la lectura i aprovació de l'acta de la reunió anterior.
  
4. El president pot alterar l'ordre dels temes a tractar i acordar interrupcions al seu prudent arbitri per a permetre deliberacions sobre la qüestió debatuda o per a descans en els debats.
  
Article 18
  
Els acords de la Junta de Govern es prendran per majoria de vots de membres assistents. En cas d'empat en la votació, decidirà amb vot de qualitat el president. Aquests acords seran executius des del moment de l'adopció, sense perjuí dels recursos que, en contra d'aquells, puguen presentar-se i de les excepcions que s'inclouen aquests Estatuts.
  
Article 19
  
1. De totes les reunions de la Junta de Govern s'alçarà acta que firmarà el secretari amb el vistiplau del president, i es transcriurà en el llibre d'actes corresponent.
  
2. En les actes de la Junta de Govern hauran de constar els membres que hi assisteixen.
  
CAPÍTOL II
  
Dels diferents membres de la Junta
  
Article 20
  
1. Correspon al president ostentar la representació màxima del Col·legi Oficial, i se li assignarà l'exercici de quants drets i funcions li atribueixen la Llei de Consells i Col·legis Professionals de la Comunitat Valenciana i aquests Estatuts, en totes les relacions amb els poders públics, entitats, corporacions i persones jurídiques o físiques de qualsevol ordre, sempre que es tracte de matèries pròpies de la seua competència; interposar les accions que corresponguen, en defensa dels drets dels/de les col·legiats/ades davant dels tribunals de Justícia i autoritats de tota classe; autoritzar els informes i comunicacions que hagen de cursar-se, i executar o fer que s'executen els acords de l'Assemblea General o la Junta de Govern.
  
2. El president vetlarà pel compliment de les prescripcions reglamentàries i dels acords i disposicions que siguen dictats pels òrgans de govern del Consell Valencià i del Col·legi. Les disposicions adoptades en l'exercici de les seues funcions, segons les facultats que li confereixen els presents Estatuts, hauran de ser acatades, sense perjuí de les reclamacions que contra aquestes procedisquen.
  
3. A més, li correspondran les següents comeses:
  
a) Presidir totes les reunions de l'Assemblea General de col·legiats/ades i de la Junta de Govern del Col·legi.
  
b) Obrir, dirigir i alçar sessions.
  
c) Firmar les actes que li corresponga, després de ser aprovades.
  
d) Demanar dels centres administratius corresponents les dades que necessite per a complir els acords de la Junta de Govern.
  
e) Autoritzar el document que aprove la Junta de Govern com a justificant que el facultatiu està incorporat al Col·legi.
  
f) Autoritzar els informes i comunicacions que es dirigisquen a les autoritats, corporacions o particulars.
  
g) Autoritzar, conjuntament amb el vocal delegat de la Secció Econòmica l'obertura de comptes corrents bancaris, les imposicions que es facen i els talons o xecs per a retirar quantitats.
  
h) Atorgar tots els documents públics i privats siguen necessaris per a la compravenda de béns mobles i immobles, en compliment dels acords de la Junta de Govern i de l'Assemblea General.
  
i) Visar els certificats i altres documents oficials que siguen expedits pel secretari del Col·legi.
  
j) Aprovar els lliuraments i ordres de pagament i llibres de comptabilitat, juntament amb el vocal delegat de la Secció Econòmica del Col·legi.
  
k) Vetlar amb el major interés per la bona conducta professional dels/de les col·legiats/ades i pel decor del Col·legi.
  
l) Fixar les directrius per a l'elaboració dels pressupostos col·legials.
  
Article 21
  
1. El vicepresident substituirà el president en cas d'absència, malaltia, abstenció, recusació o vacant d'aquest i portarà a terme aquelles funcions que dins de l'ordre col·legial li siguen conferides pel president.
  
2. Vacant la Presidència, el vicepresident ostentarà la Presidència fins a la celebració d'eleccions, que es convocaran en el termini màxim de sis mesos o, si és procedent, en el termini previst en l'article 12.
  
Article 22
  
Les funcions del secretari són les següents:
  
a) Redactar i dirigir els oficis de comunicació als/a les col·legiats/ades i els de citació per a tots els actes del Col·legi, segons les ordres que reba de la Junta de Govern o del president.
  
b) Redactar les actes de les assemblees generals i de les reunions que celebre la Junta de Govern.
  
c) Confeccionar la memòria anual, de conformitat amb la vida administrativa, tècnica i científica, laboral i professional, econòmica, social i de serveis del Col·legi.
  
d) Exercir la direcció del personal contractat pel Col·legi, que serà regit per la normativa laboral.
  
e) Lliurar certificats amb el vistiplau del president.
  
f) Portar els registres d'entrada i eixida de documents i custodiar els arxius i segells de la corporació.
  
g) Tramitar, informar i autoritzar tots els assumptes de caràcter general i que no corresponguen a una secció determinada.
  
h) Portar al dia tots els arxius i els expedients dels/de les col·legiats/ades i, en especial, tot el que es referisca a les altes, baixes i modificacions de qualsevol tipus de registre col·legial.
  
i) Confeccionar les llistes de cada modalitat de col·legiats/ades.
  
j) Establir, d'acord amb la Junta de Govern, el règim interior de les oficines col·legials, com també l'horari propi de cada cas.
  
k) Presentar, en l'Assemblea del primer semestre de l'any, la memòria de les activitats realitzades durant l'exercici anterior.
  
l) Tota activitat que siga necessària per al bon funcionament del Col·legi.
  
Article 23
  
1. Correspon al vicesecretari col·laborar amb el secretari en les funcions d'aquest, exercir les funcions que li encomane la Junta de Govern o el delegue el secretari i substituir-lo en cas d'absència, malaltia, abstenció, recusació o vacant.
  
2. Vacant la Secretaria, el vicesecretari ostentarà la Secretaria fins a la celebració d'eleccions que es convocaran en el termini màxim de sis mesos o, si és procedent, en el termini previst en l'article 12. El mandat del secretari electe finalitzarà quan acabe el de la resta de membres de la Junta.
  
Article 24
  
Corresponen al vocal delegat de la Secció Econòmica les següents funcions:
  
a) Recaptar les quantitats que hagen de ser satisfetes pels col·legiats, així com recaptar totes les quantitats que puguen correspondre al Col·legi de qualsevol tipus o causa.
  
b) Custodiar els resguards de depòsits de títols representatius de béns socials.
  
c) Autoritzar els xecs i altres documents financers, conjuntament amb el president, per a disposar dels diners dels comptes corrents del Col·legi.
  
d) Portar al dia el llibre de caixa.
  
e) Satisfer totes les obligacions, prèvia l'oportuna ordre de pagament del president.
  
f) Confeccionar els pressupostos d'ingressos i despeses.
  
g) Formular les liquidacions dels pressupostos.
  
h) Proposar les quotes extraordinàries que crea necessàries per a satisfer deutes adquirits.
  
i) Informar la Junta de Govern de la marxa administrativa i econòmica del Col·legi, i proposar les mesures necessàries per a corregir-la, si hi ha cap desequilibri.
  
j) Subministrar al secretari les dades econòmiques necessàries per a la seua inclusió en la memòria anual.
  
k) Tindre al seu càrrec l'estudi, informe i proposta de resolució de totes les qüestions que l'ordenament jurídic fiscal atribuïsca al Col·legi, així com les relacions ordinàries amb els òrgans d'administració financera.
  
l) Les que siguen necessàries per al millor compliment de les seues obligacions.
  
Article 25
  
Corresponen al vocal delegat de Deontologia i Ordenació Professional les següents atribucions:
  
a) Proposar a la Junta de Govern totes aquelles mesures que crea convenients per a mantindre una major harmonia entre els/les col·legiats/ades, i impedir la competència deslleial entre ells, així com proposar aquelles mesures d'ordre deontològic que haurien d'adoptar-se per al compliment d'aquest fi.
  
b) Informar la Junta de Govern en els expedients sancionadors.
  
c) Actuarà, si és procedent, com a secretari de la Comissió Deontològica.
  
d) Proposar a la Junta de Govern aquelles mesures encaminades a ordenar la professió en l'àmbit de la seua competència.
  
e) Atendre totes les consultes que li facen els/les col·legiats/ades en l'ordre deontològic i laboral.
  
f) Informar en l'Assemblea General Ordinària de les actuacions portades a terme per la Comissió Deontològica, respectant en cada cas la privacitat de noms.
  
g) Totes aquelles altres que siguen necessàries per al bon desenrotllament de la seua funció.
  
Article 26
  
Corresponen al vocal delegat de la Secció Tècnica i Científica les següents atribucions:
  
a) Fomentar l'estudi i la investigació entre els/les col·legiats/ades.
  
b) Sotmetre a consideració de la Junta de Govern tots aquells treballs científics que considere mereixedors de difusió i, si pertoca, de ser premiats.
  
c) Organitzar actes, cursets, assemblees, taules redones, etc., per a estudiar tot el que puga tindre interés científic veterinari i proposar beques i ajudes.
  
d) Estar encarregat de la biblioteca del Col·legi i de tots els seus serveis tècnics.
  
e) Tindre al seu càrrec l'estudi dels problemes que afecten tant la funció oficial com professional veterinària, i que tinguen un caràcter tècnic, per a poder sol·licitar als poders públics les modificacions que es creen pertinents.
  
f) Canalitzar els contactes amb finalitat tècnica o científica amb altres organismes.
  
g) Coordinar la col·laboració amb les universitats en l'elaboració i desenrotllament dels plans d'estudis i de formació postgrau i en el desenrotllament de les tasques científiques i acadèmiques, i transmetre a la Facultat totes les inquietuds socials i científiques de la professió col·legiada.
  
h) Totes aquelles altres que siguen necessàries per a la bona marxa de les seues funcions.
  
Article 27
  
Corresponen al vocal delegat de la Secció Social i de Serveis Col·legials les següents atribucions:
  
a) Confeccionar i mantindre al dia les diferents borses de treball d'acord amb les normes que per a cada cas s'aproven.
  
b) Informar la Junta de Govern de tots els esdeveniments de caràcter social que puguen afectar la bona marxa col·legial.
  
c) Tindrà al seu càrrec l'organització de tots els actes de caràcter social i cultural que es realitzen en el Col·legi, i sotmetrà a la Junta de Govern els programes i les propostes dirigits a elevar el nivell social de la professió.
  
d) Tindrà al seu càrrec l'organització de tots els serveis de caràcter assistencial, de previsió, i de qualsevol altre tipus que siguen d'interés per a tots els/les col·legiats/ades, i sotmetrà a la Junta de Govern les propostes relatives a dits serveis en condicions avantatjoses per als col·legiats, així com d'activitats i serveis d'oci i temps lliure, bé directament o a través de concerts amb entitats especialitzades.
  
e) Preparar la informació necessària per a facilitar l'accés a la vida professional dels nous col·legiats/ades.
  
f) Atendre totes les consultes que li facen els/les col·legiats/ades en l'ordre laboral.
  
g) Proposar les recompenses que, segons el seu criteri, hagen d'atorgar-se als/a les col·legiats/ades pels mèrits concrets.
  
h) Informar la Junta de Govern del Col·legi de tots els assumptes propis de la seua secció, per a la seua resolució.
  
i) Totes aquelles altres que siguen necessàries per al bon desenrotllament de la seua funció.
  
Article 28
  
1. Tots els càrrecs directius són honorífics.
  
2. El president té dret a percebre les despeses de representació oportunes, les quals es faran constar en els pressupostos, també les despeses de locomoció i dietes que han de percebre els membres de la Junta o els comissionats.
  
3. El secretari i els vocals que designe la Junta podran tindre una assignació mensual o indemnització per major dedicació o assiduïtat en el càrrec, la qual cosa es farà constar en els pressupostos.
  
Article 29
  
La duració dels càrrecs directius de la Junta de Govern del Col·legi serà de cinc anys, i podran ser elegits per dos mandats consecutius per al mateix càrrec directiu com a màxim.
  
CAPÍTOL III
  
De les comissions
  
Article 30
  
1. Podran haver comissions, distintes a la Comissió Deontològica, amb finalitat exclusivament assessora, sobre la creació i funcions de les quals s'informarà l'Assemblea General.
  
Aquestes comissions seran presidides pel president del Col·legi o col·legiat en qui delegue, i actuarà com a secretari d'aquestes, amb les excepcions previstes en aquests Estatuts, el secretari del Col·legi o col·legiat en qui delegue.
  
2. Seran creades i dissoltes per acord de la Junta de Govern, que també nomenarà els seus membres.
  
Article 31
  
1. Amb caràcter permanent hi haurà una Comissió Deontològica que estarà composta pels següents membres:
  
a) El president de la Comissió, càrrec que sempre recaurà en distinta persona a la del president del Col·legi.
  
b) El secretari de la Comissió, que tindrà les funcions inherents al càrrec.
  
c) Un mínim de sis col·legiats/ades nomenats per Assemblea General a proposta de la Junta de Govern, que representen els col·legiats/ades exercents en els distints àmbits de l'actuació professional que hi ha en la província, per a això, la Junta de Govern podrà consultar la seua proposta amb les associacions representatives dels distints sectors professionals, en el cas que n'hi haguera, la proposta d'aquells/aquelles col·legiats/ades que estimen més idonis per a formar part de la Comissió. Aquests membres de la Comissió Deontològica no podran ser al mateix temps membres de la Junta de Govern.
  
2. Les funcions de la Comissió Deontològica seran:
  
a) Emetre informes no vinculants a petició de l'instructor o de la Junta de Govern en qualsevol de les fases del procediment disciplinari.
  
b) Proposar a la Junta de Govern totes les actuacions que crea convenients per a una millor ordenació i deontologia professional.
  
c) Informar, amb caràcter preceptiu, quants projectes de normes d'ordre deontològic o relatius a l'ordenació professional s'elaboren.
  
d) La duració dels càrrecs de la Comissió Deontològica serà la mateixa que l'establida en aquests Estatuts per a la Junta de Govern.
  
CAPÍTOL IV
  
De les eleccions a la Junta de Govern
  
Article 32
  
1. Tots els càrrecs de la Junta de Govern seran proveïts per elecció, que serà directa i secreta. L'elecció del president, del secretari i dels vocals serà entre tots els/les col·legiats/ades amb dret a vot en l'Assemblea.
  
2. La renovació dels càrrecs de la Junta de Govern es realitzarà cada cinc anys, i les eleccions se celebraran amb antelació mínima de 15 dies a la data d'acabament del període de mandat dels càrrecs.
  
Article 33
  
La convocatòria d'eleccions i la renovació de càrrecs de la Junta de Govern se subjectarà a les següents regles:
  
a) El president proposarà per a la seua aprovació a la Junta de Govern la data de celebració d'eleccions que es realitzaran com a màxim 15 dies abans de la finalització del període de mandat dels càrrecs. De la mateixa manera proposarà la data i l'hora en què es realitzarà l'elecció dels membres de la Junta Electoral i el termini per a presentar candidatures a la Junta de Govern, que tindrà almenys una duració de 10 dies i una antelació mínima a la data de celebració d'eleccions d'un mes.
  
b) La convocatòria d'eleccions, la data i l'hora per a l'elecció dels membres de la Junta Electoral i el termini per a presentar candidatures s'anunciarà al tauler d'anuncis del Col·legi i es comunicarà a tots els/les col·legiats/ades per mitjà de circular amb dos mesos d'antelació, com a mínim, a la data de celebració d'eleccions.
  
c) La Junta Electoral, que tindrà plena competència per a controlar el procés electoral i resoldre sobre qualsevol circumstància que poguera afectar aquest, estarà formada per un president, un secretari i un vocal.
  
d) L'elecció dels tres membres de la Junta Electoral es farà per sorteig públic entre tots els/les col·legiats/ades amb dret a vot. Com a suplents de cada membre seran elegits els tres col·legiats/ades amb dret a vot que figuren en el cens electoral a continuació d'aquell. L'acceptació del càrrec és obligatòria. El president de la Junta Electoral serà designat entre els seus membres per la Junta de Govern anterior. El membre més jove ocuparà el càrrec de secretari.
  
e) Cap dels membres de la Junta Electoral no podrà ser candidat a la Junta de Govern, integrar la Junta de Govern en funcions o estar sotmés en prohibició o incapacitat legal o estatutària.
  
f) Cada candidatura que se presente podrà designar entre els/les veterinaris/àries col·legiats/ades un interventor i un representant davant de la Junta Electoral.
  
g) Es podrà establir una indemnització econòmica als membres de la Junta Electoral per l'especial dedicació que exigisca l'activitat derivada del seu nomenament.
  
h) En el termini d'un mes comptat a partir de la data de la convocatòria electoral, el secretari de la Junta Electoral exposarà en el tauler d'anuncis del Col·legi el cens electoral amb indicació d'un termini de cinc dies a partir del següent a la seua exposició per a formular reclamacions. La Junta Electoral resoldrà dites reclamacions dins dels tres dies següents a l'expiració del termini per a formular-les, i es notificarà la resolució a cada reclamant dins dels dos dies següents.
  
2. Des de la convocatòria de les eleccions fins que els nous membres de la Junta de Govern prenguen possessió, la Junta de Govern anterior actuarà amb caràcter provisional sense que puga adoptar acords que comprometen pressupostàriament la Junta de Govern que es forme a conseqüència del procés electoral iniciat.
  
Article 34
  
1. Per a ser candidat es requerirà la sol·licitud expressa de l'interessat, amb indicació del càrrec a què es presenta, davant de la Junta de Govern del Col·legi o ser proposat per un mínim de 25 col·legiats/ades i l'acceptació del candidat proposat.
  
2. Podran presentar-se candidatures conjuntes a tots els càrrecs, facilitant-se d'aquesta manera a tots/totes els/les col·legiats/ades.
  
3. Les candidatures es presentaran a la Secretaria del Col·legi dirigides al president de la Junta Electoral en llistes tancades de set col·legiats/ades, i es podran incloure candidats suplents, amb expressa sol·licitud i firma de tots els interessats, indicació del càrrec a què es presenten i ordre de col·locació dels suplents. Dites candidatures hauran de presentar-se, com a mínim, 30 dies abans a la data de celebració d'eleccions.
  
4. No s'admetran candidats que no ostenten les condicions assenyalades per al càrrec en l'article 15, estiguen complint alguna sanció disciplinària ferma o es troben inhabilitats per a l'exercici de la professió per una autoritat aliena a la col·legial.
  
5. En el termini màxim d'una setmana després de l'acabament del termini per a presentar candidatures, la Junta Electoral, si és procedent, comunicarà als candidats l'incompliment de les condicions a què es refereix l'apartat anterior. Si afecta tots o alguns dels integrants d'una candidatura, s'atorgarà un termini de 48 hores per a l'esmena o substitució de la persona inelegible.
  
Contra l'acord de la Junta Electoral d'excloure els candidats sotmesos en causa d'inelegibilitat, els candidats exclosos podran interposar recurs d'alçada davant del Consell Valencià de Col·legis Veterinaris.
  
La interposició del recurs no suspén l'execució de l'acte impugnat ni la continuació del procés electoral.
  
6. La Junta Electoral, l'endemà al de l'expiració del termini per a esmenar les candidatures, proclamarà les admeses i les publicarà en el tauler d'anuncis del Col·legi.
  
7. Les candidatures no poden ser objecte de modificació una vegada presentades, excepte en el termini habilitat per a l'esmena d'irregularitats previst en l'apartat 5 d'aquest article i només per mort o renúncia del titular o com a conseqüència del tràmit d'esmena.
  
Les baixes que es produïsquen després del tràmit d'esmena s'entendran cobertes pels candidats suplents.
  
8. Finalitzat el termini de presentació de candidatures, sense que s'haja presentat cap, se suspendrà el procés electoral i es prorrogarà per sis mesos el mandat de la Junta de Govern anterior. La Junta de Govern tindrà com a acció prioritària durant aquest període la de promoure la presentació de candidatures en una nova convocatòria electoral, i realitzarà totes les actuacions que siguen necessàries, fins i tot, la convocatòria d'una Assemblea Extraordinària.
  
9. Dins dels dos dies següents a la publicació de les candidatures, el secretari de la Junta Electoral remetrà a tots els col·legiats/ades les paperetes i sobres oficials, la sol·licitud d'exercici de vot per correu i les instruccions per a exercir el vot. Cada candidatura es contindrà en una papereta independent amb expressa menció dels càrrecs a què es presenten els seus components.
  
Article 35
  
1. Durant el període electoral, la Junta Electoral promourà el coneixement dels programes en igualtat de condicions per a tots els candidats.
  
2. Queda prohibida tota activitat electoral que implique descrèdit o falta de respecte personal als altres candidats i que estiga en desacord amb els principis de caràcter deontològic. El seu incompliment comportarà la depuració de la corresponent responsabilitat disciplinària.
  
Article 36
  
1. L'emissió de vot és secreta i es podrà efectuar personalment o per correu certificat, en un sobre firmat pel remitent que inclourà la papereta oficial de la candidatura elegida en el sobre oficial tancat i una fotocòpia del document nacional d'identitat o passaport del remitent amb dret a vot.
  
2. La sol·licitud d'exercici del vot per correu haurà de ser rebuda o presentada en el Col·legi abans de les 20.00 hores del dia anterior al de les eleccions.
  
3. El secretari certificarà la petició de vot i prendrà nota en el cens perquè el dia de les eleccions no es realitze el vot personalment.
  
4. Presentada o rebuda en termini la sol·licitud d'exercici del vot per correu, aquest serà vàlid sempre que es reba en la mesa abans de la celebració de l'escrutini.
  
5. La mesa serà constituïda pels membres de la Junta Electoral en el dia i l'hora fixada en la convocatòria. Constituïda la mesa electoral, el president indicarà el començament de la votació. Arribada l'hora prevista per a l'acabament de la votació, només podran votar els/les col·legiats/ades que ja estigueren en la sala.
  
6. Els votants estan obligats a acreditar davant de la mesa electoral la seua identitat. La mesa comprovarà la seua inclusió en el cens i el seu president, després de pronunciar en veu alta el nom i cognoms del votant, indicant que vota, introduirà la papereta amb el seu sobre tancat en l'urna corresponent.
  
7. Finalitzada la votació dels assistents i en últim lloc la dels membres de la mesa, es procedirà a depositar en l'urna els vots enviats per correu i a efectuar l'escrutini.
  
8. El secretari de la Junta Electoral estendrà acta de l'escrutini que haurà de ser firmada per tots els seus membres.
  
9. Conclòs l'escrutini, els representants de les candidatures disposen d'un termini de tres dies per a presentar les reclamacions i protestes que consideren pertinents.
  
La Junta Electoral resoldrà sobre aquestes i notificarà la seua resolució en el termini de dos dies. Després de la resolució de les reclamacions i protestes, la Junta Electoral proclamarà la candidatura electa que, en cas d'empat, serà la que s'haguera presentat en primer lloc.
  
10. L'acta de proclamació serà subscrita per tots els membres de la Junta Electoral i remesa a la Junta de Govern en funcions.
  
11. La proclamació dels candidats electes podrà ser objecte de recurs ordinari davant del Consell Valencià de Col·legis Veterinaris.
  
Article 37
  
1. El model de papereta per al vot serà únic, i en aquest estaran relacionats tots els candidats als càrrecs de president, secretari i vocals, en l'ordre que serà establit per mitjà de sorteig pels membres de la junta electoral.
  
2. Seran nuls tots els vots emesos peles col·legiats que utilitzen paperetes no oficials, recaiguen en persones que no figuren en les candidatures proclamades, continguen diverses paperetes o expressions diferents dels noms dels membres de les candidatures, ratllades, raspadures, o esmenes.
  
Article 38
  
1. En el termini de 15 dies després de celebrades les eleccions, els/les col·legiats/ades integrats en la candidatura elegida prendran possessió del seu càrrec i es reuniran amb la Junta de Govern ixent per al traspàs de funcions. A continuació, els nous càrrecs es reuniran entre ells per a posar-se d'acord en la designació de les delegacions de la vocalies, d'acord amb l'especial idoneïtat de cada un, i per a designar el vicepresident d'acord amb el que conté l'article 15 d'aqueixos Estatuts.
  
2. Aquesta sessió tindrà caràcter de Junta de Govern, per la qual cosa s'estendrà l'acta corresponent amb expressa menció dels càrrecs ja establits i efectius.
  
3. La composició de la Junta de Govern que resulte de les eleccions serà notificada a la Conselleria de Presidència, a la Conselleria de Sanitat, a la Conselleria d'Agricultura i al Consell Valencià de Col·legis Veterinaris. Així mateix, les modificacions en la composició de la Junta de Govern seran inscrites en el Registre de Col·legis Professionals i Consells Valencià de Col·legis Professionals.
  
Article 39
  
La Junta de Govern, amb excepció dels que tenen caràcter nat, elegirà i cessarà lliurement d'entre els seus membres aquells que, d'acord amb el que estableixen els Estatuts del Consell Valencià de Col·legis Veterinaris, hagen de formar part de l'Assemblea de dit Consell.
  
Article 40
  
1. Els membres de la Junta de Govern només podran ser destituïts per mitjà d'expedient disciplinari o per moció de censura.
  
2. Els membres de la Junta de Govern seran cessats per les següents causes:
  
a) Expiració o acabament del termini per al qual van ser elegits.
  
b) Renúncia de l'interessat.
  
c) Condemna per sentència ferma que comporte la inhabilitació per a càrrecs públics.
  
d) Sanció disciplinària ferma per falta greu o molt greu.
  
e) Pèrdua de les condicions d'elegibilitat.
  
f) Moció de censura o pèrdua de la qüestió de confiança en els termes establits en els presents Estatuts.
  
g) Nomenament per a un càrrec polític de caràcter executiu del govern central, autonòmic o local o d'institucions internacionals.
  
3. Vacant la Presidència o la Secretaria, es procedirà segons el que preveuen els articles 21 i 23 respectivament.
  
Per a la resta de les vacants que pogueren produir-se, dits càrrecs seran exercits interinament per la resta de membres de la Junta de Govern.
  
En el cas que la Junta de Govern quede reduïda a menys de la meitat dels seus membres, es convocarà eleccions generals de tots els membres de la Junta de Govern, per mitjà de convocatòria en el termini màxim de 45 dies i d'acord amb el que estableix aquest mateix capítol.
  
TÍTOL II
  
DELS/DE LES COL·LEGIATS/ADES
  
CAPÍTOL I
  
De l'adquisició, denegació i pèrdua
  
de la condició de col·legiat
  
Article 41
  
1. Tenen l'obligació de col·legiar-se tots els professionals veterinaris que practiquen exercici professional conforme a l'article 57 d'aquests Estatuts dins de l'àmbit territorial del Col·legi, sense distinció de càrrec o funció. Serà obligatòria la col·legiació quan s'exercisca la professió amb caràcter únic o principal en l'àmbit territorial del Col·legi. Es requerirà una comunicació al Col·legi de Veterinaris de Castelló quan s'exercisca amb caràcter ocasional en l'àmbit territorial del Col·legi per veterinaris/àries col·legiats/ades en un altre Col·legi. En aquest cas, la Junta de Govern sol·licitarà informe al Col·legi de Veterinaris en què estiga col·legiat/ada el professional, sobre la inhabilitació, per qualsevol causa si n'hi ha, de dit veterinari.
  
2. Per a poder-se col·legiar caldrà complir els següents requisits:
  
a) Ser de nacionalitat espanyola o de la d'algun dels estats membres de la Unió Europea, excepte el que disposen tractats o convenis internacionals o dispensa legal.
  
b) Estar en possessió del títol de Llicenciat en Veterinària o dels títols estrangers equivalents que, conforme a les normes vigents, siguen homologats a aquells. En el cas que no s'haguera rebut encara el títol professional, la Junta de Govern podrà concedir una col·legiació provisional, sempre que l'interessat presente certificat acadèmic que acredite l'acabament dels estudis i resguard que justifique l'abonament dels drets d'expedició del títol.
  
c) Declaració de no estar inhabilitat per exercir la professió en cap punt del territori nacional o del territori de la Unió Europea, ja siga per motiu disciplinari o judicial.
  
d) Si és procedent, acreditar per mitjà de certificat del col·legi de procedència, que no està sotmés a expedient i que està al corrent dels seus pagaments col·legials.
  
e) L'abonament de la quota d'incorporació que estiga estipulada.
  
f) Complir amb els requisits d'idoneïtat o aptitud per a l'exercici professional que s'establisquen legalment i reglamentàriament.
  
3. Per poder-se habilitar caldrà complir els requisits que reglamentàriament s'establisquen per a aquesta finalitat, tenint en compte els convenis de reciprocitat a què s'arribe amb altres col·legis i/o consells.
  
4. En els casos que es verifique exercici d'activitat professional sense la preceptiva col·legiació o habilitació, previ requeriment del compliment del deure de col·legiació, la Junta de Govern podrà acordar d'ofici aquesta, amb la consegüent notificació a l'interessat. Si el col·legiat no paga les quotes que estatutàriament li corresponen, després de seguir el procediment de l'article 58, quedarà suspés en el gaudi dels drets col·legials i impossibilitat per a l'exercici de la professió.
  
Article 42
  
1. La sol·licitud de col·legiació serà denegada en els següents casos:
  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua legitimitat i no s'hagen complementat o esmenat en el termini assenyalat a l'efecte.
  
b) Quan el peticionari no acredite haver satisfet les quotes de col·legiat en el col·legi d'origen.
  
c) Quan haguera sofrit alguna condemna per sentència ferma dels tribunals que en el moment de la sol·licitud l'inhabilite per a l'exercici professional.
  
d) Quan haguera sigut expulsat d'aquest o un altre col·legi, sense haver sigut rehabilitat.
  
e) Quan en formular la sol·licitud, es trobe suspés en l'exercici de la professió, en virtut de correcció disciplinària corporativa ferma.
  
2. Aconseguida la rehabilitació o desapareguts els impediments que s'oposaren a la col·legiació, aquesta haurà de ser acceptada pel Col·legi sense cap dilació.
  
3. Contra l'acord que denegue la col·legiació podrà formular l'interessat recurs ordinari davant del Consell Valencià de Col·legis Veterinaris.
  
Contra la resolució desestimatòria del recurs podrà l'interessat recórrer davant de l'ordre jurisdiccional contenciós administratiu.
  
Article 43
  
1. La condició de col·legiat es perdrà per les següents causes:
  
a) Defunció.
  
b) Incapacitat legal.
  
c) Expulsió com a conseqüència de sanció disciplinària que la comporte.
  
d) Baixa voluntària sol·licitada per escrit a què haurà d'acompanyar-se justificant d'estar al corrent dels seus pagaments.
  
2. La pèrdua de la condició de col·legiat per la causa de l'apartat c) serà comunicada per escrit a l'interessat, moment a partir del qual tindrà efectes.
  
3. En cas d'haver incoat expedient disciplinari, quedarà en suspens la sol·licitud de baixa o petició de cessament de l'habilitació, en tant se substancia el procediment i només a l'efecte de l'exigència de la responsabilitat disciplinària si n'hi ha.
  
Article 44
  
La suspensió o la inhabilitació de l'exercici professional no comprén la pèrdua de la condició de col·legiat. La persona suspesa o inhabilitada continuarà pertanyent al Col·legi amb la limitació de drets que la causa o acords de la suspensió o la inhabilitació hagen produït.
  
Article 45
  
Drets dels/de les col·legiats/ades:
  
a) Exercir la professió en tota la demarcació territorial de la província de Castelló.
  
b) Tots els que es desprenen de les finalitats i funcions col·legials citades en els articles anteriors.
  
c) Participar en la gestió corporativa, assistir a les assemblees amb veu i vot, sempre que no estiguen inhabilitats o suspesos en el gaudi dels drets.
  
d) Ser emparats pel Col·legi i pel Consell Valencià de Col·legis Veterinaris, quan es consideren amonestats o vexats per motius d'exercici professional.
  
e) Exercir el dret de sufragi actiu i passiu en les eleccions a càrrecs directius, sense perjuí de les limitacions que s'especifiquen en cada cas.
  
f) Gaudir de tots els beneficis que estableixen el Col·legi i el Consell Valencià de Col·legis Veterinaris, referents a recompenses, cursets, beques, i també a l'ús de la biblioteca col·legial i altres serveis que el Col·legi i Consell Valencià puguen establir.
  
g) Formular propostes per escrit a la Junta de Govern del Col·legi de totes aquelles matèries que puguen ser beneficioses per a la professió o elevar queixes fonamentades en fets que podrien resultar en perjuí seu, del Col·legi o de la professió en general.
  
h) Sol·licitar a la Junta de Govern del Col·legi la celebració d'Assemblea General Extraordinària, que haurà de ser convocada sempre que ho sol·liciten per escrit, com a mínim, un nombre igual al 20% dels/de les col·legiats/ades.
  
i) Interposar els recursos previstos en aquests Estatuts.
  
j) Promoure la creació d'agrupacions representatives d'interessos específics al si dels col·legis, amb sotmetiment en tot cas als òrgans de govern d'aquests.
  
k) Exigir al president i a la resta de membres de la Junta de Govern la responsabilitat sobre la seua gestió, per mitjà del debat i votació de la corresponent moció de censura.
  
l) Sol·licitar informació sobre qualsevol aspecte de la vida col·legial. La Junta de Govern la facilitarà dins del termini d'un mes, llevat que hi haja raons fonamentades per a negar-la basades en la intimitat de les persones, el secret professional o industrial, o la protecció dels drets i llibertats de tercers. La resolució desestimatòria haurà de ser motivada.
  
ll) Exercir els càrrecs per als quals siguen nomenats i exercitar, en general, tots els altres drets que les disposicions vigents els concedisquen.
  
Article 46
  
L'exercici dels drets mencionats pressuposa estar al corrent del pagament de totes les quotes i càrregues legalment exigides a cada col·legiat.
  
Article 47
  
Seran deures dels/de les col·legiats/ades:
  
a) Complir tot el que disposen aquests Estatuts, els Estatuts del Consell Valencià de Col·legis Veterinaris, els reglaments interns aprovats legalment, les normes reguladores de la professió, o qualssevol altres normes col·legials i tots aquells acords de l'Assemblea General i Junta de Govern que estiguen vigents, sense perjuí del dret d'impugnació.
  
b) Estar al corrent del pagament de les quotes col·legials ordinàries i extraordinàries i de totes aquelles contribucions que s'hagen acordat.
  
c) Satisfer tota classe de dèbits que tinguera pendents per subministrament a través del Col·legi Professional.
  
d) Exercir els càrrecs per als quals hagen sigut nomenats en la Junta de Govern o en qualsevol comissió establida.
  
e) Exercir la professió amb la més pura ètica professional i d'acord amb l'esperit i la lletra d'aquests Estatuts.
  
f) Tractar, tant a la Junta de Govern com a la resta dels/de les col·legiats/ades, amb la màxima lleialtat i correcció en tots els actes.
  
g) Denunciar per escrit al Col·legi qualsevol acte d'intrusisme o d'incompliment dels Estatuts, o de Codi Deontològic que arribe a coneixement del col·legiat.
  
h) Comunicar per escrit al Col·legi els canvis de residència o de les dades que constituïsquen la seua fitxa col·legial, com també el nombre de compte bancari on el Col·legi puga fer els càrrecs corresponents.
  
i) Els/les col·legiats/ades tindran l'obligació de facilitar al Col·legi les dades professionals que se li demanen per a finalitats estadístiques, de previsió o científiques, per a formalitzar l'arxiu professional, amb subjecció a les normes de protecció de dades.
  
j) No emparar l'intrusisme professional o l'exercici de la professió sense la preceptiva col·legiació, sota cap forma.
  
k) Respectar els drets dels particulars contractants dels seus serveis o destinataris del seu exercici professional.
  
l) Complir el Codi Deontològic en l'exercici professional.
  
m) Qualsevol altre deure que es desprenga dels preceptes d'aquests Estatuts i dels del Consell Valencià de Col·legis Veterinaris.
  
Article 48
  
1. S'establixen les categories de col·legiats/ades següents:
  
a) D'honor.
  
b) Honorífics.
  
c) Obligatoris.
  
d) Voluntaris.
  
2. Seran col·legiats/ades d'honor aquelles persones, veterinaris o no, col·legiades o no, i aquelles institucions o corporacions nacionals o estrangeres, que pels seus mèrits rellevants s'hagen fet mereixedores d'aquesta distinció. Aquestes persones o institucions seran nomenats col·legiats/ades d'honor per l'Assemblea General, a proposta de la Junta de Govern.
  
3. Podran ser presidents d'honor aquells veterinaris que, per la seua dedicació o mèrits rellevants contrets amb la professió o amb el Col·legi, es facen mereixedors d'aquesta distinció. Aquestes persones seran nomenades presidents d'honor per l'Assemblea General, a proposta de la Junta de Govern que adjuntarà els motius i circumstàncies que concórreguen.
  
4. Tindran la consideració de col·legiat honorífic els/les col·legiats/ades que tinguen més de 20 anys de col·legiació i no tinguen cap nota desfavorable en els seus expedients col·legials quan hagen arribat a l'edat de jubilació obligatòria o quan per motius de salut, deixen d'exercir la professió.
  
5. Seran col·legiats/ades obligatoris aquells veterinaris que practiquen exercici professional en l'àmbit territorial del Col·legi.
  
6. Seran col·legiats/ades voluntaris aquells veterinaris que, no exercint la professió en cap dels seus aspectes, tinguen la voluntat de ser-ho.
  
Article 49
  
S'establix en el Col·legi Oficial de Veterinaris, com a recompensa als mèrits professionals i col·legials, la insígnia d'or.
  
Article 50
  
Els/les veterinaris/àries que, col·legiats/ades en un altre Col·legi, hagen comunicat al Col·legi de Veterinaris de Castelló l'exercici de la professió amb caràcter ocasional en l'àmbit territorial de la província de Castelló, quedaran subjectes a la disciplina d'aquest Col·legi en les seues actuacions professionals, en especial en el que estableix el Codi Deontològic.
  
Article 51
  
1. Es considerarà exercici professional qualsevol activitat o treball que es realitze a l'empara del títol de veterinari legalment reconegut.
  
2. L'exercici professional es classificarà en:
  
a) Oficial: és el que es realitza al servei de les administracions públiques.
  
b) Lliure: és el que realitza el veterinari en l'ús dels seus coneixements i facultats legalment establides. Es divideix en:
  
- Treballadors per compte alié al servei d'empreses, explotacions, entitats, indústries o negocis relacionats amb la veterinària.
  
- Treballadors per compte propi.
  
3. Cada col·legiat haurà de fer constar en el seu expedient la modalitat en què ha de ser considerat, així com la seua activitat principal.
  
4. L'exercici de la professió, en qualsevol de les seues modalitats, serà efectuada pels veterinaris/àries col·legiats/ades, d'acord amb les normes reguladores establides en aquests Estatuts i en les normes que, a aquests efectes, siguen dictades i adoptades pel Col·legi i pel Consell Valencià de Col·legis Veterinaris, si és procedent, sense perjuí de la regulació que, continguda en les disposicions legals vigents estatals i autonòmiques, li siguen d'aplicació per raó de la modalitat del seu exercici professional.
  
5. Igualment, seran d'aplicació a tots els professionals veterinaris quant a l'exercici de la seua professió, les normes contingudes en el Codi per a l'Exercici de la Professió Veterinària, reglaments col·legials de règim interior i acords d'Assemblea i Junta de Govern.
  
Article 52
  
Les diferències de caràcter professional que pogueren sorgir entre col·legiats/ades, podran ser sotmeses a la jurisdicció i ulterior resolució de la Junta de Govern.
  
TÍTOL III
  
DEL RÈGIM ECONÒMIC
  
CAPÍTOL ÚNIC
  
Dels recursos econòmics i de les despeses
  
Article 53
  
1. Els recursos econòmics de Col·legi podran ser ordinaris i extraordinaris.
  
2. Seran recursos ordinaris:
  
a) Els rendiments de qualsevol naturalesa que produïsquen els béns o drets que constitueixen el patrimoni col·legial.
  
b) Els drets fixats per la Junta de Govern per l'elaboració d'informes taxacions, visats, reconeixements de firmes, dictàmens, estudis i altres serveis o prestacions que s'establisquen a favor dels/de les col·legiats/ades.
  
c) Les quotes d'incorporació i habilitació.
  
d) Les quotes ordinàries i extraordinàries que estiguen establides.
  
e) Els drets per expedició de certificats fefaents.
  
f) Els drets d'intervenció professional que puguen establir-se.
  
g) Les quantitats procedents de sancions.
  
h) L'import de la venda de certificats, segells, pòlisses, documents i la resta d'impresos que siguen utilitzats en l'activitat professional dels veterinaris.
  
i) Qualsevol altre que siga legalment exigible amb motiu de les seues activitats corporatives.
  
3. Seran recursos extraordinaris:
  
a) Les donacions o subvencions de procedència pública o privada.
  
b) Els béns que a títol hereditari o per qualsevol altre títol s'incorporen al patrimoni col·legial.
  
c) Qualsevol altre que legalment procedisca.
  
Article 54
  
1. Anualment serà confeccionat pel vocal delegat de la Secció Econòmica, segons les directrius del president, el Pressupost d'Ingressos i Despeses que sotmetrà a l'aprovació de la Junta de Govern, i aquesta última haurà de presentar-lo durant l'últim trimestre de cada any a l'aprovació de l'Assemblea General de col·legiats/ades.
  
2. Durant 15 dies anteriors a la celebració de l'Assemblea, els Pressupostos es posaran a disposició de qualsevol col·legiat que ho sol·licite, en la seu col·legial.
  
3. Així mateix, dins del primer trimestre de cada any, la Junta de Govern haurà de presentar davant de l'Assemblea General de col·legiats/ades el balanç i la liquidació pressupostària de l'exercici anterior tancats al 31 de desembre, per a la seua aprovació o rebuig. Prèviament, aquest balanç, acompanyat dels justificants d'ingressos i despeses i dels llibres comptables, haurà quedat a disposició de qualsevol col·legiat que el requerisca en la seu del Col·legi, per a poder examinar-lo durant 15 dies anteriors a la data de celebració de l'Assemblea.
  
Article 55
  
1. Tots els col·legiats/ades estan obligats a satisfer les quotes següents:
  
a) Quota d'incorporació: és aquella quota fixada que se satisfà en incorporar-se al Col·legi.
  
b) Quota ordinària: és la quota que se satisfà de forma sistemàtica durant tota la vida col·legial per al normal sosteniment i funcionament del Col·legi, per tots els col·legiats/ades, amb exercici o sense.
  
c) Quota extraordinària: es tracta d'una quota fixada en situacions particulars per afrontar unes despeses extraordinàries i no previstes en els pressupostos col·legials.
  
2. Per a la posada en vigor de les quotes o les seues modificacions, es requerirà que siguen aprovades per l'Assemblea General, i haurà de figurar dita menció en l'ordre del dia de la corresponent convocatòria, que a l'efecte es publique.
  
3. La Junta de Govern està facultada per a concedir l'ajornament de pagament de quotes i dèbits, en supòsits extraordinaris i degudament justificats, en les condicions que acorden en cada cas particular.
  
Article 56
  
Els col·legiats/ades estaran obligats a satisfer les quantitats que aprove la Junta de Govern pels serveis que preste el Col·legi. Així mateix, satisfaran els percentatges o quanties fixades per l'Assemblea General, relatius als drets d'intervenció professional del Col·legi.
  
Article 57
  
Els col·legiats/ades honorífics estaran exempts del pagament de quotes.
  
Article 58
  
1. El col·legiat que no haja abonat un trimestre en el termini corresponent o no haja abonat els serveis i subministraments prestats, rebrà del Col·legi per escrit reclamació en què se li advertirà de l'impagament.
  
2. Si persisteix en la seua actitud d'impagament i s'acumulen dos trimestres consecutius, serà requerit perquè presente les seues al·legacions i els faça efectius, i se li concedirà el termini de 15 dies, transcorregut el qual, se li recarregarà un 20% més els interessos legals de demora, si no haguera satisfet la seua obligació.
  
3. Si el col·legiat persisteix en no pagar en la forma i termini previstos en el paràgraf anterior, amb independència del recàrrec i interessos legals i la reclamació judicial pel Col·legi de les quantitats degudes, quedarà suspés en el gaudi dels drets col·legials previstos en aquests Estatuts i impossibilitat per a l'exercici professional. La suspensió s'alçarà automàticament en el moment en què complisca els seus dèbits col·legials.
  
La suspensió en el gaudi dels dret col·legials, pel motiu descrit en el paràgraf anterior, no té caràcter de sanció disciplinària.
  
Article 59
  
1. Les despeses del Col·legi seran els necessaris per al sosteniment decorós dels serveis, sense que puga efectuar-se cap pagament no previst en el pressupost aprovat, excepte casos justificats, en els quals, la Junta de Govern podrà acordar l'habilitació d'un suplement de crèdit.
  
2. No obstant això, podrà la Junta de Govern habilitar suplements de crèdit sense aprovació de l'Assemblea General per al pagament de:
  
a) Tributs estatals, autonòmics, o locals, quan l'augment de la despesa es derive de disposició legal o reglamentària.
  
b) Personal, quan l'augment de la despesa es derive de disposició legal o estatutària.
  
c) Quan siga necessari atendre altres despeses no previsibles i d'ineludible compliment.
  
3. Amb caràcter excepcional, i a sol·licitud per escrit del 25% dels/de les col·legiats/ades amb dret a vot, es durà a terme en qualsevol moment una auditoria externa per a conéixer la situació financera real del Col·legi i aclarir els extrems o anomalies que siguen sotmesos al seu examen.
  
TÍTOL IV
  
RÈGIM SANCIONADOR
  
CAPÍTOL I
  
De la responsabilitat civil, penal i disciplinària
  
Article 60
  
1. Amb independència de la responsabilitat civil i penal, el Col·legi sancionarà disciplinàriament totes les accions i omissions típiques dels/de les col·legiats/ades que infringisquen els deures professionals i corporatius establits en les lleis i en aquests Estatuts.
  
2. No podrà imposar-se cap sanció sense instrucció prèvia d'un expedient disciplinari, que haurà de tramitar-se d'acord amb el procediment establit en el present títol i, si no n'hi ha, a les normes del procediment sancionador incloses en la Llei 30/1992, de Règim Jurídic de les Administracions Públiques i del Procediment Administratiu Comú i les normes que la desenrotllen.
  
3. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la dita Junta de Govern serà competència del Consell Valencià de Col·legis Veterinaris.
  
Article 61
  
Les faltes comeses pels col·legiats veterinaris, que puguen comportar sanció disciplinària, es classificaran en lleus, greus i molt greus.
  
Article 62
  
1. Són faltes lleus:
  
a) La falta de diligència en el compliment de les normes estatutàries o reglamentàries.
  
b) La renúncia al càrrec de membre de la Junta electoral o l'incompliment injustificat de les obligacions derivades d'aquest càrrec.
  
c) L'incompliment de les normes estatutàries o reglamentàries que no estiguen tipificades com a faltes greus o molt greus.
  
2. Són faltes greus:
  
a) L'ús de documents no reglamentaris.
  
b) L'encobriment de l'intrusisme professional, o la col·laboració a l'exercici d'activitats pròpies de la professió del veterinari per qui no tinga el títol corresponent o no reunisca la corresponent aptitud legal per a això.
  
c) El menyspreu greu, la injúria i l'agressió física a companys i autoritats.
  
d) Les accions i propaganda contràries a la deontologia professional i qualsevol altre acte que comporte lucre contrari als principis deontològics.
  
e) Emparar l'exercici de la professió sense la preceptiva col·legiació o permetre l'ús de la clínica o consultori veterinari a persones que no es troben degudament col·legiades o habilitades, si és procedent.
  
f) No respectar els drets dels particulars contractants dels seus serveis o destinataris del seu exercici professional.
  
g) El falsejament o inexactitud greu de la documentació professional i l'ocultació o simulació de dades que el Col·legi ha de conéixer per a exercir les seues funcions de control professional.
  
h) La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen exclusives dels col·legis.
  
i) La infracció greu del secret professional, per culpa o negligència, amb perjuí per a tercers.
  
j) L'incompliment de les normatives reguladores d'activitats professionals que s'exerceixen en virtut de convenis o contractes subscrits entre el Col·legi i qualsevol administració pública.
  
k) Alterar greument el normal desenrotllament de les sessions de les assemblees generals.
  
l) La greu falta de respecte en assemblees generals o actes públics, per acció o omissió, als components de la Junta de Govern quan actuen en l'exercici de les seues funcions.
  
ll) L'impagament de les multes imposades per infracció col·legial, una vegada que siguen exigibles per ser ferms o no haver sigut suspeses cautelarment pels òrgans competents de l'ordre jurisdiccional contenciós administratiu.
  
m) L'incompliment de les prohibicions que s'establisquen en la normativa deontològica i en els reglaments ordinadors de l'activitat professional, quan no estiguen tipificats com a molt greus.
  
n) L'exercici professional en l'àmbit d'un altre Col·legi sense l'oportuna habilitació.
  
nn) La reiteració de tres faltes lleus en el termini de dos anys.
  
3. Són faltes molt greus:
  
a) La reiteració de tres faltes greus en el termini de dos anys.
  
b) La comesa de delictes dolosos, l'execució dels quals fora realitzada valent-se de la seua condició professional.
  
c) La violació dolosa del secret professional
  
Article 63
  
1. La responsabilitat disciplinària es corregirà amb la imposició de les següents sancions:
  
Per faltes lleus:
  
a) Advertència verbal i privat per part de la Junta del Govern del Col·legi.
  
b) Advertència per escrit i/o multa de fins a 30 quotes ordinàries vigents en el moment d'incoació de l'expedient.
  
Per faltes greus:
  
a) Multa de 31 a 75 quotes ordinàries vigents en el moment d'incoació de l'expedient.
  
b) Suspensió temporal de l'exercici de la professió de fins a un any.
  
Per faltes molt greus:
  
a) Suspensió temporal d'un any a tres anys en l'exercici de la professió i/o multa de 76 a 150 quotes ordinàries vigents en el moment d'incoació de l'expedient.
  
b) Expulsió del Col·legi.
  
2. Per a la graduació de les sancions es consideraran, en tot cas, les següents circumstàncies:
  
a) L'existència d'intencionalitat o reiteració.
  
b) La naturalesa dels perjudicis causats.
  
3. Les faltes greus, quan siguen ferms en via administrativa, podran ser publicades en la premsa col·legial per a coneixement de tots els/les col·legiats/ades.
  
En cas de sanció ferma per faltes molt greus, que afecten l'interés general, es podrà donar publicitat en els mitjans de comunicació.
  
Article 64
  
Prescripció de les faltes i les sancions
  
1. Prescripció de les faltes:
  
a) Les faltes molt greus prescriuen als tres anys, les greus, als dos i les lleus, als sis mesos.
  
b) El termini de prescripció comença a comptar des que la infracció s'ha comés, i s'interromp amb la notificació al col·legiat afectat de l'acord d'iniciació de l'expedient disciplinari.
  
2. Prescripció de les sancions:
  
a) Les sancions imposades per faltes molt greus prescriuen als tres anys, les imposades per faltes greus, als dos anys, i les imposades per faltes lleus, a l'any.
  
b) El termini de prescripció de la sanció per falta d'execució, començarà a comptar des de l'endemà a què adquireix fermesa la resolució que imposa la sanció.
  
CAPÍTOL II
  
Del procediment sancionador
  
Article 65
  
1. El procediment disciplinari s'iniciarà d'ofici, bé per pròpia iniciativa de la Junta de Govern, bé en virtut de denúncia firmada per un veterinari col·legiat o per un tercer amb interés legítim.
  
2. La Junta de Govern, en tindre coneixement d'una suposada infracció i a la vista dels antecedents disponibles, podrà decidir l'obertura d'un període d'informació prèvia o de diligències informatives per a conéixer les circumstàncies del cas concret i la conveniència d'iniciar l'expedient o ordenar l'arxivament de les actuacions.
  
3. La Junta de Govern, en acordar la incoació de l'expedient, designarà un instructor d'entre els seus membres. El designat exercirà obligatòriament la seua funció, llevat que concorregueren motius d'abstenció o la recusació és acceptada per la Junta de Govern.
  
4. Són causes d'abstenció o recusació les previstes en la legislació estatal de procediment administratiu. Als efectes de l'exercici del dret de recusació, l'acord d'iniciació junt amb el nom de l'instructor serà comunicat a l'expedientat, qui podrà fer ús de tal dret, dins del termini de vuit dies des del següent al rebut de la notificació.
  
Article 66
  
1. Després de les oportunes diligències indagatòries, que inclouran l'audiència a l'interessat, l'instructor proposarà el sobreseïment de l'expedient, si no trobara indicis de responsabilitat disciplinària, o formularà plec de càrrecs, en cas contrari.
  
2. En el plec de càrrecs haurà d'indicar-se amb precisió, claredat, i degudament motivats, els actes professionals o col·legials que es presumeixen il·lícits, la qualificació del tipus d'infracció en què incorre aquella conducta, així com la sanció que, si és procedent, pot recaure.
  
3. Es concedirà a l'expedientat un termini de 15 dies hàbils a comptar des del següent a la notificació, perquè puga contestar per escrit i formular l'oportú plec de descàrrecs i proposar-hi la prova que estime pertinent per a la seua defensa.
  
Es podrà proposar qualsevol mitjà de prova admés en dret, i correspon a l'instructor acordar les pràctiques que estime oportunes, hagen sigut o no proposades.
  
De les audiències i proves practicades haurà d'haver constància escrita en l'expedient.
  
Article 67
  
1. Conclosa la instrucció de l'expedient disciplinari, dins del termini de nou mesos des de la data d'incoació, l'instructor notificarà la proposta de resolució a l'expedientat i se li concedirà un termini de 15 dies hàbils, a comptar des del següent a la notificació, perquè puga al·legar el que estime oportú o convenient al seu dret.
  
2. La proposta de resolució, junt amb tots els documents, al·legacions i informacions que hi ha, s'elevaran a la Junta de Govern.
  
Article 68
  
1. L'instructor no podrà intervindre en les deliberacions ni en la presa de decisió de la Junta de Govern.
  
2. La Junta de Govern, abans de dictar resolució, per mitjà d'acord motivat, podrà tornar a l'instructor l'expedient per a la pràctica de les diligències que siguen imprescindibles per a l'adopció de la resolució de l'expedient.
  
En la pràctica de noves diligències podrà intervindre l'interessat, si ho creu oportú, i s'haurà de comunicar, en tot cas, el seu resultat.
  
Després de conéixer el resultat d'aquestes diligències, l'interessat pot al·legar el que estime convenient per a la defensa dels seus drets en el termini de vuit dies.
  
Article 69
  
La resolució, que serà motivada, decidirà totes les qüestions plantejades per l'interessat i aquelles altres derivades del procediment, i es notificarà a l'interessat en el termini dels 10 dies hàbils següents a la seua adopció, amb expressió dels recursos que corresponguen, així com els terminis per a interposar-los, d'acord amb la legislació vigent.
  
Article 70
  
En qualsevol de les fases del procediment disciplinari la Junta de Govern o l'instructor podran sol·licitar informe a la Comissió Deontològica sobre aquells aspectes que es consideren oportuns. La sol·licitud d'informe no contindrà la identitat de l'expedientat ni del denunciant, en el cas d'iniciació conseqüència de denúncia.
  
Article 71
  
1. Contra la resolució que posa fi a l'expedient podrà l'interessat interposar recurs d'alçada davant del Consell Valencià de Col·legis Veterinaris en els termes previstos en el títol V d'aquests Estatuts.
  
2. La interposició de recurs d'alçada contra la sanció disciplinària dins del termini establit suspendrà l'execució de l'acord recorregut. La suspensió s'alçarà una vegada es resolga el recurs.
  
3. Contra la resolució dictada pel Consell Valencià de Col·legis Veterinaris podrà l'interessat recórrer davant de l'ordre jurisdiccional contenciós administratiu.
  
TÍTOL V
  
RÈGIM JURÍDIC
  
CAPÍTOL I
  
De la impugnació dels actes
  
Article 72
  
1. Els acords emanats de la Junta de Govern, els acords de la Junta Electoral i els actes de tràmit que determinen la impossibilitat de continuar un procediment o produïsquen indefensió podran ser objecte de recurs d'alçada davant del Consell Valencià de Col·legis de Veterinaris, dins del termini d'un mes, comptat a partir del següent a aquell en què s'haguera adoptat, o si és procedent, notificat, als/a les col·legiats/ades o persones a què afecte.
  
2. El recurs serà presentat davant del Col·legi, el qual haurà d'elevar-se, en unió de l'expedient i de l'informe corresponent, al Consell Valencià de Col·legis de Veterinaris, dins dels 15 dies següents a la data de presentació.
  
Article 73
  
1. Els acords de l'Assemblea General podran ser recorreguts per la Junta de Govern o per qualsevol col·legiat a qui afecte personalment, davant del Consell Valencià de Col·legis de Veterinaris, en el termini d'un mes comptat a partir del següent a aquell en què s'haguera adoptat.
  
2. El recurs serà presentat davant del Col·legi i haurà d'elevar-se al Consell Valencià dins dels 15 dies següents a la data de presentació.
  
3. Si la Junta de Govern entenguera que l'acord esmentat és greument perjudicial per als interessos del Col·legi o concorre algun dels supòsits de l'article 76 podrà quan es formule el recurs, suspendre immediatament l'execució d'aquell.
  
Article 74
  
En quant aquests actes estiguen subjectes al dret administratiu, una vegada esgotats els recursos corporatius, seran directament recorreguts davant de l'ordre jurisdiccional contenciós administratiu.
  
Article 75
  
1. Els actes dictats per l'Assemblea General i la Junta de Govern es presumeixen vàlids i tindran efectes des de la seua adopció, llevat que hagen de ser notificats individualment a un col·legiat o grup de col·legiats/ades per afectar els seus drets i interessos legítims, conforme a la legislació de procediment administratiu.
  
2. La interposició del recurs no suspendrà l'execució de l'acte impugnat, excepte quan es recórrega una sanció disciplinària o així ho acorde el Consell Valencià de Col·legis Veterinaris, si ho preveuen els seus Estatuts, en el cas que dita execució poguera causar perjudicis d'impossible o difícil reparació.
  
CAPÍTOL II
  
De la nul·litat dels actes
  
Article 76
  
Són nuls de ple dret els actes dels òrgans col·legials que es troben en algun dels següents supòsits:
  
a) Que siguen manifestament contraris a la llei.
  
b) Que hagen sigut dictats per òrgan manifestament incompetent.
  
c) Que tinguen un contingut impossible.
  
d) Que siguen constitutius de delicte.
  
e) Que hagen sigut dictats prescindint totalment i absolutament del procediment establit o de les normes que contenen les regles essencials per a la formació de la voluntat dels òrgans col·legiats.
  
e) Qualsevol altre previst amb tal caràcter en la legislació bàsica estatal.
  
DISPOSICIÓ ADDICIONAL
  
S'autoritza l'Assemblea General i la Junta de Govern, en l'àmbit de les seues respectives competències, a dictar els reglaments o normes de règim interior per al desenrotllament i aplicació d'aquests Estatuts.
  
DISPOSICIÓ TRANSITÒRIA
  
Primera
  
Les primeres eleccions conforme a aquests Estatuts se celebraran a l'acabament del mandat dels actuals càrrecs.
  
Segona
  
Els períodes de mandat de l'article 29 es computaran a partir de les primeres eleccions celebrades conforme a aquests Estatuts.
  
DISPOSICIÓ FINAL